กอ.รมน.ประชุมนัดแรกเพื่อวางการทำงานและหามาตรการเพิ่มเติมแก้ไขปัญหาและป้องการการกระทำผิดให้เป็นรูปธรรม พร้อมทั้งรับทราบการปรับมาใช้ พ.ร.บ.ความมั่นคงภายในราชอาณาจักร พ.ศ. 2551 เพื่อวางระบบการทำงานในพื้นที่ภาคใต้
พลตรี ธนาธิป สว่างแสง โฆษกกองอำนวยการรักษาความมั่นคงภายในราชอาณาจักร (กอ.รมน.) เปิดเผยผลประชุม กอ.รมน. ครั้งที่ 1/2562 ที่มีพลเอกประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม เป็นประธานการประชุม โดยมีวาระพิจารณาให้ความเห็นชอบมติคณะรัฐมนตรีเมื่อวันที่ 20 พฤศจิกายน 2561 ที่เห็นชอบให้ขยายระยะเวลาการประกาศใช้พระราชบัญญัติการรักษาความมั่นคงภายในราชอาณาจักร พ.ศ. 2551 ในเขตพื้นที่อำเภอแม่ลาน จังหวัดปัตตานี //อำเภอจะนะ,อำเภอนาทวี, อำเภอเทพา, อำเภอสะบ้าย้อย จังหวัดสงขลา //อำเภอเบตง จังหวัดยะลา และอำเภอสุไหงโก-ลก จังหวัดนราธิวาสออกไปอีก 1 ปี ตั้งแต่วันที่ 1 ธันวาคม 2561 - 30 พฤศจิกายน 2562 และเห็นชอบให้เขตพื้นที่อำเภอสุคิริน จังหวัดนราธิวาส เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร ให้มีผลบังคับใช้ระหว่างวันที่ 15 มกราคม - 30 พฤศจิกายน 2562         ทั้งนี้ให้ใช้พระราชบัญญัติการรักษาความมั่นคงภายในราชอาณาจักร พ.ศ.2551 เป็นเครื่องมือในการปฏิบัติตามกฎหมายทดแทน และมอบหมายให้ กอ.รมน. รับผิดชอบจัดทำแผนการดำเนินการเสนอต่อคณะกรรมการฯ เพื่อให้ความเห็นชอบ โดย ผอ.รมน. ได้อนุมัติโครงสร้างการจัดและอัตรากำลัง กอ.รมน.ภาค 4 ส่วนหน้าประจำปี 2562 เพื่อใช้เป็นกรอบแนวทางการปฏิบัติงานและการบรรจุกำลังพล         พร้อมกันนี้ รองนายกรัฐมนตรีและรัฐมนตรีว่าการกระทรวงกลาโหม ยังเน้นย้ำในที่ประชุมให้หน่วยงานในพื้นที่ทำงานร่วมกับตำรวจ และที่สำคัญการสร้างความปลอดภัยในชีวิตและทรัพย์สินของประชาชน        สำหรับการประชุมคณะกรรมการฯ ดังกล่าว เป็นการดำเนินการตามบทบัญญัติแห่งพระราชบัญญัติการรักษาความมั่นคงภายในราชอาณาจักร พ.ศ.2551 ตามมาตรา 10, มาตรา 16 และมาตรา 17 เพื่อรองรับการบังคับใช้กฎหมายตามอำนาจหน้าที่ที่ได้รับมอบหมาย         นอกจากนี้จะเป็นการรับทราบแผนรองรับมาตรการ ระยะสั้นและระยะยาวในการดูแลเรื่องรับส่งสินค้าและพัสดุภัณฑ์ เพื่อป้องกันการใช้การขนส่งสินค้าขนยาเสพติดและสินค้าผิดกฎหมาย หลังจากที่ผ่านมาได้มีการวางมาตรการทั้งระยะสั้นระยะยาวเพื่อให้ผู้ที่เกี่ยวข้องอาทิ ภาครัฐและเอกชนได้เข้าใจและร่วมกันแก้ไขปัญหารวมถึงอาจจะมีการหารือในการเตรียมแก้ไขกฎหมายบางฉบับที่ล้าสมัย